Esuantse Mantɔw mu eguadzifo nkakɔmukuw bɛyɛ awɔtwe na wɔabɔ kɔkɔ dɛ, wɔbɔtotow hɔn fiadze mu na eso woegyae dɛ wɔbɛkra ndzɛmba aba ɔman Ghana mu na afei wɔatse etua ndawɔtwe ebien dze akyerɛ mbrɛ dollar no n’ahoɔdzen no akɔ sor dze etsia sidi no a wɔdze dzi gua no. Eguadzifo a wɔkra atam na ntar ba ɔman Ghana akyerɛ dɛ, faakor a dollar no nngyina na kɔ araa so na sidi no gudo rokɔ famu no rugu hɔn ndwuma na afei so ɔrehyew hɔn sikabotsen a wɔdze ridzi gua no.
Hɔn a wɔkra ndzɛmba ba ɔman Ghana muno hɔn nkabɔmu kuw a ɔwɔ Kumasi no ne Kyerɛkyerɛwfo panyin n’abedziekyir, Owura Nana Yaw Agyeman dze ato gua dɛ, ekuwekuw ahorow a wɔwɔ no no mu mpanyimfo gudo roboaboa hɔn dɔm ano dze rebɛda ɔyɛkyerɛ edzi wɔ dapɛn a ɔda hɛn enyim no mu. Nsɛm a ɔdze too gua no bi nye dɛ, “Mpɛmpɛmdo yi dze, yegudo robɔ kaw na hɛn guatsir nyinaa so ayɛ basaa. Ndzɛmba no bo a aber biara ɔrokɔ sor no ruku hɛn na ɔreseɛ hɛn sikasɛm. Iyi ntsi yennkotum ntsena hɔ nnyɛ komm ma hɛn guatsir asɛe dɛm ara kwa.” Ɔsanee dze toa do bio dɛ, dapɛn a etwamu mu kɔr no na Ghana eguadzifo nkabɔmu kuw a woetwa no tsia frɛ no GUTA no tsew etua wɔ siantsir kor yi ara ho.
Ne nsɛm mu no, ɔkyerɛ dɛ, etuatsew no kɔr do nda ebien pɛr osiandɛ Aban bɛkaa dɛ ɔdze nhyehyɛɛ bogu akwan do dze aboa hɔn a wɔkra ndzɛmba ba ɔman Ghana mu. Iyi fi hɔ a, ɔsoafo a ɔhwɛ eguadzi na ndwuma nsɛnsɛm do, Owura Micheal Okyere Baafi dze bɔtoo gua dɛ, abosoom ebiasa ntamu no, sika a wɔgye no wɔ bea a wɔdze yi ndzɛmba a wɔakra efi amanɔndzi aba no begyina faakor ma aboa ma nkorɔfo etum akra ndzɛmba.
Bio, ɔnam dɛ eguadzifo pii noara totow hɔn fiadze mu ɔnam tow akɛse a nna worutua nkankanara Adum ma ɔnam do ma etuatsew no bae no ntsi, Owura Micheal Okyere Baafi sanee daa no edzi dɛ, wɔbɔtwe GRAfo hɔn dwumadzi no asensan mber kakra.
Ɔnam dɛ ndzɛmba no bo gudu ara rokɔ sor ntsi,Esuantse Mantɔw mu eguadzi nkabɔmukuw no dze kɔkɔbɔ ato gua dɛ, wɔrebɛtsew etua ndaawɔtwe ebien.
